ET Euroopa Liidu Teataja C 7/21

Algatamisteade dumpinguvastase menetluse osalise taasalustamise kohta teatava Taist pärit terade kujul imporditava toiduks valmistatud või konserveeritud suhkrumaisi suhtes

(2008/C 7/12)

Komisjon on otsustanud vastavalt nõukogu 22. detsembri 1995. aasta määruse (EÜ) nr 384/96 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed, edaspidi „algmäärus”) (1) artiklile 5 oma algatusel osaliselt taasalustada dumpinguvastast menetlust Taist pärit suhkrumaisi impordi suhtes. Taasalustamine piirdub dumpingu uurimisega ühe eksportiva tootja Kuiburi Fruit Canning Co., Limited (edaspidi „Kuiburi” või „äriühing”) puhul.

1. Toode

Vaatlusalune toode on Taist pärit, äädika või äädikhappega toiduks valmistatud või konserveeritud külmutamata suhkrumais (Zea mays var. saccharata) terade kujul, mida tavaliselt deklareeritakse CN-koodi ex 2001 90 30 all, ja ilma äädika või äädikhappeta toiduks valmistatud või konserveeritud külmutamata suhkrumais (Zea mays var. saccharata) terade kujul (v.a rubriiki 2006 kuuluvad tooted), mida tavaliselt deklareeritakse CN-koodi ex 2005 80 00 all.

2. Kehtivad meetmed

Praegu Kuiburi kohta kehtiv meede on nõukogu määrusega (EÜ) nr 682/2007 (2) vaatlusaluse Taist pärit toote impordi suhtes kehtestatud lõplik dumpinguvastane tollimaks.

3. Läbivaatamise põhjused

Komisjon leiab, et arvestades äriühingu pöördumist Esimese Astme Kohtusse ja kohtuasja T330/07 algatamist 30. augustil 2007. aastal, on vaja uuesti hinnata neid tegureid, mille põhjal vastavalt nõukogu määrusele (EÜ) nr 682/2006 määrati äriühingule vaatlusaluse toote impordi suhtes tollimaks.

Piiramata ühenduse institutsioonide võetavat seisukohta, juhul kui taotleja peaks kohtuasja jätkama, märgib komisjon, et taotleja oli uurimise ajal ainuke valimisse mittekuuluv eksportiv tootja, kes esitas täielikult täidetud küsimustiku ja edastas seega algmääruse artikli 17 lõike 3 mõistes kõik vajalikud andmed.

4. Menetlus

Jõudnud pärast nõuandva komiteega nõupidamist järeldusele, et dumpinguvastase menetluse osaline taasalustamine on õigustatud, algatab komisjon käesolevaga algmääruse artikli 5 kohaselt Euroopa Liidu Teatajas avaldatud algatamisteatega (3) algatatud teatavate Taist pärit toiduks valmistatud või konserveeritud suhkrumaisi terade importi käsitleva dumpinguvastase menetluse osalise taasalustamise.

Komisjon uurib teavet, mida Kuiburi edastas algse dumpinguvastase menetluse käigus.

Kõigil huvitatud isikutel palutakse oma seisukohad teatavaks teha, esitada teavet ja tõendusmaterjali. Komisjonile peab kõnealuse teabe ja täiendavad dokumendid esitama käesoleva teate punkti 5 alapunktis a sätestatud tähtaja jooksul.

Peale selle võib komisjon huvitatud isikud ära kuulata, kui nad esitavad taotluse, milles on märgitud ärakuulamise konkreetsed põhjused. Kõnealune taotlus tuleb esitada käesoleva teate punkti 5 alapunktis b sätestatud tähtaja jooksul.

5. Tähtajad

a) Huvitatud isikutele endast teatamiseks ja asjaomase teabe esitamiseks

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja asjaomase teabe 40 päeva jooksul pärast käesoleva teate avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et enamiku algmääruses sätestatud menetlusõiguste kasutamine sõltub sellest, kas isik on endast teatanud eespool nimetatud ajavahemiku jooksul.

b) Ärakuulamised

Kõik huvitatud isikud võivad sama 40päevase tähtaja jooksul taotleda komisjonilt ka ärakuulamist.

6. Kirjalikud esildised ja kirjavahetus

Kõik huvitatud isikute esildised ja taotlused tuleb esitada kirjalikult (mitte elektroonilisel kujul, kui ei ole sätestatud teisiti) ning need peavad sisaldama huvitatud isiku nime, aadressi, elektronpostiaadressi, telefoni- ja faksi- ja/või teleksinumbrit. Kõik kirjalikud esildised, sealhulgas käesolevas teates nõutav teave, küsimustiku vastused ja kirjavahetus, mida huvitatud isikud käsitlevad konfidentsiaalsena, peavad olema märgistatud sõnaga „Limited” (4) ning vastavalt algmääruse artikli 19 lõikele 2 peab nendega kaasas olema mittekonfidentsiaalne versioon, millel on märge „For inspection by interested parties” (tutvumiseks huvitatud isikutele).

Komisjoni postiaadress:

European Commission Directorate General for Trade Directorate H Kabinet: J-79 4/23 B-1049 Brussels Faks (32 2) 295 65 05

7. Koostööst hoidumine

Kui mõni huvitatud isik ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või märkimisväärselt takistab uurimist, võib vastavalt algmääruse artiklile 18 nii positiivsed kui ka negatiivsed esialgsed või lõplikud järeldused teha kättesaadavate faktide põhjal.

Kui selgub, et huvitatud isik on esitanud ebaõiget või eksitavat infot, jäetakse selline info arvesse võtmata ning võidakse toetuda kättesaadavatele faktidele. Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt algmääruse artiklile 18, võib tulemus olla asjaomasele isikule ebasoodsam, kui see oleks olnud tema koostöö korral.

8. Uurimise ajakava

Uurimine viiakse vastavalt algmääruse artikli 6 lõikele 9 lõpule üldjuhul 12 kuu jooksul, kuid mitte kauem kui 15 kuu jooksul pärast käesoleva teate avaldamist Euroopa Liidu Teatajas.

9. Isikuandmete töötlemine

Uurimise käigus kogutud isikuandmeid töödeldakse vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (5).

10. Ärakuulamise eest vastutav ametnik

Kui huvitatud isikutel tekib raskusi kasutada oma õigust kaitsele, võivad nad taotleda kaubanduse peadirektoraadi ärakuulamise eest vastutava ametniku sekkumist. Ärakuulamise eest vastutav ametnik on vahendaja huvitatud isikute ja komisjoni talituste vahel ning aitab vajadusel leida ühist keelt menetlusega seotud küsimustes, mis mõjutavad nende huvide kaitset kõnealuses menetluses, eelkõige sellistes küsimustes nagu juurdepääs toimikule, konfidentsiaalsus, tähtaegade pikendamine ning suuliste ja/või kirjalike seisukohtade esitamine. Täiendav teave ja kontaktandmed on huvitatud isikutele kättesaadavad kaubanduse peadirektoraadi veebilehe (http://ec.europa.eu/trade) ärakuulamise eest vastutava ametniku veebilehel.

(1) EÜT L 56, 6.3.1996, lk 1. Määrust on viimati muudetud määrusega (EÜ) nr 2117/2005 (ELT L 340, 23.12.2005, lk 17).

(2) ELT L 159, 20.6.2007, lk 14.

(3) ELT C 75, 28.3.2006, lk 6.

(4) See tähendab, et dokument on üksnes sisekasutuseks. Dokument on kaitstud Euroopa Parlamendi ja nõukogu määruse (EÜ) nr 1049/2001 artikli 4 alusel (EÜT L 145, 31.5.2001, lk 43.). See on konfidentsiaalne dokument vastavalt nõukogu määruse (EÜ) nr 2026/97 (EÜT L 288, 21.10.1997, lk 1) artiklile 29 ning WTO subsiidiumide ja tasakaalustusmeetmete lepingu artiklile 12.

(5) EÜT L 8, 12.1.2001, lk 1.